Virallinen lehti nro C 034 , 02/02/1998 s. 0163



B4-0033, 0058, 0064, 0081, 0086, 0104/98 Päätöslauselma Euroopan asevientiä koskevista menettelysäännöistä Euroopan parlamentti, joka - ottaa huomioon aikaisemmat aseviennistä antamansa päätöslauselmat, A. muistuttaa, että kukin jäsenvaltio soveltaa EU:n tämänhetkisiä, neuvoston vuosina 1991 - 1992 sopimia asevientikriteereitä oman tulkintansa mukaan, eivätkä ne ole estäneet aseiden kulkeutumista EU:n jäsenvaltioista ihmisoikeuksia loukkaaviin maihin, epävakaille alueille ja sodanlietsojien käsiin, B. panee tyytyväisenä merkille, että menettelysäännöt, jotka koskevat asevientiä ihmisoikeuksia loukkaaviin kolmansiin maihin tai sotaa käyville alueille, ovat yksi uuden puheenjohtajavaltion Yhdistyneen kuningaskunnan päätavoitteista ja että useat jäsenvaltiot ovat suhtautuneet myönteisesti niiden hyväksymiseen, C. katsoo, että yksi näiden menettelysääntöjen keskeisistä tavoitteista on sellaisten tilanteiden välttäminen, jossa yhden jäsenvaltion kieltäytyessä toinen jäsenvaltio kaikessa hiljaisuudessa myöntyy, D. on vakuuttunut siitä, että EU:n menettelysäännöt ovat vieläkin tuloksekkaampia, kun muut suurimmat aseviejät, kuten USA, Venäjän federaatio ja Kiina, sopivat samanlaisista säännöistä; 1. Pitää tervetulleena EU:n useiden jäsenvaltioiden tukea EU:n yhteiselle asevientipolitiikalle ja odottaa, että nämä menettelysäännöt muotoillaan niin, että niistä tulee tehokas väline rajoittamaan asetulvaa ihmisoikeuksia loukkaaviin maihin, epävakaille alueille ja sodanlietsojille; 2. Vaatii siksi, että ehdotettuja menettelysääntöjä sovelletaan kattavan luettelon sisältämien tuotteiden ja tekniikan vientiin ja lisensoituun valmistukseen samalla, kun kavennetaan mahdollisimman paljon jäsenvaltioiden tulkinnanvaraa yksittäisten vientilupien myöntämisessä tai epäämisessä erityisesti silloin, jos tämä sisältää selvän mahdollisuuden myöntymiseen tilanteessa, jossa jokin muu jäsenvaltio on jo evännyt luvan; 3. Kehottaa neuvostoa ja jäsenvaltioita menettelysääntöjä määritettäessä harkitsemaan tarvetta vahvistaa kahdeksaa yleistä periaatetta ja kehottaa neuvostoa ja jäsenvaltioita sisällyttämään menettelysääntöihin selkeän luettelon erityishuomiota vaativista vientikohteista, järjestelmän, joka mahdollistaa lopullista käyttöä koskevien määräysten tarkistamisen ja valvonnan, sekä vastavuoroisen vientilupien myöntämistä ja epäämistä koskevan tiedotus- ja avunantojärjestelmän; 4. Kehottaa neuvostoa hyväksymään tällaiset EU:n menettelysäännöt yhteisenä kantana, joka johtaa yhteisiin toimiin perustamissopimuksen J artiklan mukaisesti; 5. Kehottaa neuvostoa ottamaan Euroopan parlamentin aktiivisesti mukaan menettelysääntöjen luomiseen, tarkastelemaan vuosittain menettelysääntöjen toteutusta ja esittelemään tuloksensa Euroopan parlamentille keskustelua varten; 6. Kehottaa jäsenvaltioita vaatimaan, että menettelysäännöt kattavat toimet avoimuuden parantamiseksi ja asevientipolitiikan parlamentaarisen seurannan mahdollistamiseksi; 7. Kehottaa neuvostoa ja jäsenvaltioita edistämään kolmansien ja etenkin assosioituneiden maiden liittymistä samoihin menettelysääntöihin ja ryhtymään toimiin, jotta muut tärkeimmät aseviejät ottaisivat käyttöön samanlaisia sääntöjä; 8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.